ธกส.ปล่อยสินเชื่อนาเกลือ63ล.
ธกส.ปล่อยสินเชื่อนาเกลือวงเงิน63ล้านช่วยเหลือเกษตรกรเพชรบุรีเสริมสภาพคล่องช่วงชะลอขาย
1 ก.ค. 2553

ธกส.ปล่อยสินเชื่อนาเกลือวงเงิน63ล้านช่วยเหลือเกษตรกรเพชรบุรีเสริมสภาพคล่องช่วงชะลอขาย
นายบุญช่วย เจียดำรงค์ชัย ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส) เปิดเผยว่า ขณะนี้มีเกษตกรทำนาเกลือในจ.เพชรบุรี ขอเข้าร่วมโครงการรับจำนำผลผลิต และการลงทุนสร้างยุ้งฉาง เพื่อเก็บผลผลิตและรอราคา วงเงินสินเชื่อ 63,300,000 บาท แยกเป็นสินเชื่อรอการขาย  42,600,000 บาท และสินเชื่อเพื่อลงทุนสร้างและปรับปรุงยุ้งฉาง 20,700,000 บาท โดยเริ่มจ่ายเงินกู้แล้วตั้งแต่เมื่อวันที่ 30มิ.ย.ที่ผ่านมา
สำหรับเงื่อนไขการจ่ายสินเชื่อตามโครงการดังกล่าว ธ.ก.ส. จะให้กู้รายละไม่เกิน 600,000 บาท แยกเป็นสินเชื่อเพื่อรอการขายผลิตผลไม่เกินรายละ 300,000 บาท และสินเชื่อเพื่อลงทุนสร้างหรือปรับปรุงยุ้งฉางไม่เกินรายละ 300,000 บาท อัตราดอกเบี้ย MRR หรือเท่ากับร้อยละ 6.75 ต่อปี
ทั้งนี้ หากโครงการดังกล่าวประสบผลสำเร็จเป็นอย่างดี ธ.ก.ส. ยังมีนโยบายที่จะสนับสนุนสินเชื่อเพื่อสร้างโอกาสให้แก่เกษตรกรในลักษณะเดียวกันเพื่อผลักดันราคาเกลือทะเลให้สูงขึ้น และพร้อมที่ขยายการดำเนินการไปยังแหล่งอื่นด้วย.